กรมชลประทาน ยืนยัน การเดินหน้าโครงการก่อสร้างอ่างเก็บน้ำน้ำงาว จังหวัดลำปาง พร้อมรับฟังทุกข้อคิดเห็นจากประชาชน
กรมชลประทาน ยืนยัน การเดินหน้าโครงการก่อสร้างอ่างเก็บน้ำน้ำงาว จังหวัดลำปาง พร้อมรับฟังทุกข้อคิดเห็นจากประชาชนนายเฉลิมเกียรติ คงวิเชียรวัฒน์ รองอธิบดีกรมชลประทาน กล่าวถึงกรณีที่กลุ่มรักษ์น้ำงาว กว่า 100 คน เข้ายื่นหนังสือถึงอธิบดีกรมชลประทานผ่านผู้ว่าราชการจังหวัดลำปาง เพื่อแสดงเจตนารมณ์คัดค้านเวทีปฐมนิเทศโครงการศึกษาความเหมาะสมและผลกระทบสิ่งแวดล้อมอ่างเก็บน้ำน้ำงาว อันเนื่องมาจากพระราชดำริ จังหวัดลำปาง โดยให้เหตุผลว่ากระบวนการศึกษาความเหมาะสมและผลกระทบขาดการมีส่วนร่วม ละเมิดวิถีชีวิตและวัฒนธรรมของชาวกะเหรี่ยงว่า กรมชลประทาน ได้รับทราบข้อร้องเรียนดังกล่าวแล้ว และยืนยันให้ความสำคัญกับทุกกลุ่มที่จะได้รับผลกระทบ โดยตนเองและคณะจะลงพื้นที่รับฟังข้อคิดเห็นและทำความเข้าใจกับประชาชนอย่างทั่วถึงและต่อเนื่อง พร้อมจะเปิดโอกาสให้ภาคประชาชนเข้ามามีส่วนร่วมเป็นคณะทำงาน เพื่อสำรวจและตรวจสอบพื้นที่ที่จะได้รับผลกระทบรองอธิบดีกรมชลประทาน ชี้แจงเพิ่มเติมว่า โครงการสร้างอ่างเก็บน้ำน้ำงาว เริ่มมาตั้งแต่ปี 2537 และมีการเปลี่ยนแปลงงบประมาณในปี 2561 เพื่อจัดทำรายงานผลกระทบสิ่งแวดล้อม (EIA) เนื่องจากเป็นพื้นที่ป่า แต่จากข้อมูลเบื้องต้นพบว่าหากก่อสร้างอ่างเก็บน้ำนี้ จะช่วยเก็บกักน้ำได้ถึง 18 ล้านลูกบาศก์เมตร ซึ่งจะบรรเทาปัญหาภัยแล้งและช่วยให้มีน้ำเพาะปลูกตลอดทั้งปี และสำหรับประชาชนที่ทำกินในพื้นที่โครงการก่อสร้าง แต่ไม่มีเอกสารสิทธินั้น ก็จะมีการเยียวยาค่ารื้อและขนย้าย ตามมติของคณะรัฐมนตรีส่วนกรณีที่กลุ่มดังกล่าว เตรียมขอเข้าเจรจาแก้ไขปัญหากับรัฐบาลในการประชุมคณะกรรมการแก้ไขปัญหาของขบวนการประชาชนเพื่อสังคมที่เป็นธรรม วันที่ 20 ธันวาคมนี้ ที่ทำเนียบรัฐบาลนั้น รองอธิบดีกรมชลประทาน กล่าวว่า ทีมของกรมชลประทานจะลงพื้นที่ถี่ขึ้น เพื่อพูดคุยกับประชาชน ตลอดจนรับฟังปัญหาเพื่อหาแนวทางแก้ไขร่วมกัน จึงขอให้ร่วมพูดคุยกันก่อนที่จะมีการเคลื่อนไหวใดๆ